和文潛期飲大尹穆父家兼呈尹
作者：晁補之
朝代：宋

paragraphs: 野人骯髒無與鄰，世人共笑子獨親。
沛然有餘不矜飾，我亦謂子誠可人。
萬魚噞喁困復却，看子撇捩黄金鱗。
人甘如醴飲者醉，我獨蜇口如薑辛。
淮南歸來兩鬢雪，閉門自不羞甑塵。
無衣可換江頭醉，有誰肯載樽中醇。
愧慚救渴京兆尹，空缸尚可供十巡。
放言與子一傾倒，非子畏人嫌我真。
府中貴人玉比德，堂下和氣天回春。
醉人多忤貴人恕，來呼莫憚衝泥頻。